ईपीएसमार्फत कोरिया आएका कामदारको कार्य अवधि एक वर्ष थपिने
दक्षिण कोरियाले रोजगार अनुमति प्रणाली (ईपीएस) मार्फत नयाँ कामदार ल्याउन नसकेपछि कोरियामै भएका कामदारलाई एक वर्षको थप भिसा दिने भएको छ । मंगलबारदेखि लागू हुने गरी फेरिएको नियम अनुसार भिसा सकिन लागेका सबै कामदारको एक वर्ष कार्यअवधि स्वत: थपिनेछ ।
सोल — दक्षिण कोरियाले रोजगार अनुमति प्रणाली (ईपीएस) मार्फत नयाँ कामदार ल्याउन नसकेपछि कोरियामै भएका कामदारलाई एक वर्षको थप भिसा दिने भएको छ । मंगलबारदेखि लागू हुने गरी फेरिएको नियम अनुसार भिसा सकिन लागेका सबै कामदारको एक वर्ष कार्यअवधि स्वत: थपिनेछ ।कोरोनाको महामारी सुरु भएपछि कोरियाले नयाँ कामदार ल्याउन ढिलाइ गरिरहेको छ । कमिटेड कामदारका रुपमा केही देशबाट कामदार आएका भएपनि नयाँ कामदार माग अनुसार ल्याएको छैन । वार्षिक ५० देखि ६० हजार ईपीएस मार्फत विदेशी कामदार कोरिया आउने भएपनि अहिले नगन्य मात्रामा कामदार कोरिया आएका छन् ।कार्यअवधि सकिएका कामदार स्वदेश जाने क्रम बढ्दै गएपछि यहाँ विदेशी कामदारको अभाव हुँदै आएको छ । केही समयअघि पनि कृषि क्षेत्रमा काम गर्ने कामदारको अभावलाई कम गर्न ईपीएस मार्फत यहाँ आएर भिसा सकिएका कामदारलाई कृषि क्षेत्रमै काम गर्ने गरी मौसमी कामदारको एक वर्षको भिसा दिएको थियो । तर अन्य क्षेत्रमा पनि कामदार अभाव हुँदै गएपछि अप्रिल १३ देखि आउँदो डिसेम्बरको अन्तसम्म कार्यअवधि सकिने कामदारलाई १ वर्षको भिसा थपिने भएको भएको हो । चार वर्ष १० महिनाको भिसा अवधि सकिएपछि विभिन्न कारणले स्वदेश फर्कन नसकेकाहरुलाई ५० दिनको भिसा दिँदै आएको छ । यस्ता भिसामा रहेकाहरुलाई पनि १ वर्षको भिसा थपिने भएको छ ।ईपीएस मार्फत कोरिया आएका कामदारले पहिले ३ वर्ष र कम्पनीलाई कामदार मन परे थप एक वर्ष १० महिनाको बोनस भिसा पाउँदै आएका छन् । अब भने ३ वर्ष कार्यअवधि सकाएकाको स्वतः एक वर्ष कार्यअवधि थप हुनेछ भने बोनस भिसाको रुपमा एक वर्ष १० महिना पनि काम गर्न पाउनेछन् । त्यसैले अब ईपीएस प्रणाली मार्फत कोरिया आएका कामदारहरुको कार्य अवधि ५ वर्ष १० महिना हुने भएको छ । साथै पाँच पटक मात्रै कम्पनी परिवर्तन गर्न पाउने नियमलाई थप खुकुलो बनाउँदै पाँच पटक कम्पनी परिवर्तन गरिसकेकाले पनि थप एक पटक कम्पनी परिवर्तन गर्न पाउने भएको छ ।अहिले दक्षिण कोरियामा कोरोना महामारीको चौथो लहरको संक्रमण चलिरहेको छ । यससँगै तत्कालका लागि नयाँ कामदार ल्याउन अप्ठ्यारो रहेको कारण यसरी थप एक वर्ष कार्यअवधि बढाउन थालिएको हो । मंगलबारदेखि सुरु हुने नयाँ नियमबाट नेपाल लगायत १६ देशका कामदार लाभान्वित हुनेछन् ।